**PRESSEMEDDELELSE**

**SOSU Skoler samarbejder med populær youtuber**

10 social- og sundhedsskoler har hyret den kendte youtuber Rasmus Brohave til at være social- og sundhedsassistent for en dag som et led i filmkonceptet: ”Hvad kan jeg blive?” Youtuberen er udvalgt efter ønske fra nuværende social- og sundhedselever, der efterspørger uddannelsesinformation i øjenhøjde.

Med 282.000 abonnenter på YouTube og 304.000 følgere på Instagram er 22-årige Rasmus Brohave en ung mand med et talerør direkte ind i Danmarks ungdom.

Det talerør har 10 social- og sundhedsskoler *lånt* i et håb om at skabe større kendskab til social- og sundhedsassistentuddannelsen og generel interesse for SOSU-faget blandt de unge, som skal vælge ungdomsuddannelse i nær fremtid.

Skolerne har hyret Rasmus Brohave til at lave endnu et afsnit af sin populære YouTube-serie ”Hvad kan jeg blive?” Denne gang med fokus på uddannelsen til og arbejdet som social- og sundhedsassistent.

Filmen lanceres torsdag 29. oktober 2020 klokken 15.00 på Brohaves YouTube-kanal.

**Pegede selv på Brohave**Udover et massivt antal følgere og visninger på YouTube er der en helt særlig grund til, at valget faldt på Rasmus Brohave, da social- og sundhedsskolerne overvejede nye muligheder for at vække de unges interesse for SOSU-faget.

Direkte adspurgt i en intern spørgeskemaundersøgelse pegede nuværende social- og sundhedselever nemlig direkte på Brohave som en troværdig og inspirerende stemme, som de gerne vil lytte til.

Camilla Jørgensen var én af dem:

- Jeg nævnte selv, at man kan bruge Rasmus Brohave. Det gjorde jeg, fordi jeg har set nogle af hans film i serien ”Hvad kan jeg blive?” – og jeg synes, de er rigtig gode. For mig betyder det allermest, at det er en ung på min egen alder, der fortæller om, hvordan det er at tage uddannelsen, være i praktik og så videre, siger 19-årige Camilla Jørgensen, der er social- og sundhedsassistentelev.

Hun håber, at filmen vil få rigtig mange unge til at blive mere nysgerrige på at tage en SOSU-uddannelse.

**De unge savner indhold i øjenhøjde**Hovedpersonen selv er også spændt på at se, hvordan følgerne tager imod den nye film:

- ”Hvad kan jeg blive?” er det mest populære, jeg nogensinde har lavet på min YouTube-kanal. Allerede efter første afsnit kunne jeg mærke, at de unge seere havde savnet noget indhold, som netop lærte dem om job- og uddannelsesmuligheder. Og ikke mindst noget indhold, der talte til dem i øjenhøjde, forklarer Rasmus Brohave.

I dag er han 22 år og har for længst lagt folkeskoletiden bag sig, men han husker stadig tilbage til tiden med snak om valg af uddannelse.

- Jeg ved fra min egen tid i folkeskolen, at mange unge er usikre om, hvilken vej de vil gå i livet, så hvis jeg kan hjælpe dem det mindste med at pege dem i den rigtige retning for dem, så føler jeg, at mit arbejde er det det hele værd, siger han.

**Har brug for at vække interesse hos de unge**For skolerne er samarbejdet med youtuberen en ny måde at forsøge at vække de unges interesse:

- Vi står i en tid, hvor vi gerne skal have endnu flere unge til at vælge vores uddannelser, og derfor er en række social- og sundhedsskoler gået sammen om at lave filmen med Rasmus Brohave. Vi vil gerne fortælle de unge mere om social- og sundhedsassistentuddannelsen; hvad den indeholder og mere om de karrieremuligheder, den kan føre med sig, siger Lisbeth Nørgaard, formand i foreningen Danske SOSU Skoler.

Hun fortæller slutteligt, at samarbejdet mellem de 10 social- og sundhedsskoler er en del af en række rekrutterings- og markedsføringsinitiativer, som har fokus på at skabe en større viden om social- og sundhedsuddannelserne og -faget i det hele taget.

Samarbejdet omfatter også skolernes samarbejdspartnere i kommuner og regioner, samt lokale FOA afdelinger i skolernes geografier.

*De 10 social- og sundhedsskoler, som har hyret Rasmus Brohave er:  
SOSU Esbjerg, SOSU Østjylland, SOSU Fyn, Social- og sundhedsskolen Fredericia-Vejle-Horsens, SOSU Nord, Social- og Sundhedsskolen Syd, Randers Social- og Sundhedsskole, Social- og Sundhedsskolen Skive Thisted Viborg, SOSU Nykøbing Falster samt Social & Sundhedsskolen, Herning.*

**Ved spørgsmål, kontakt:  
Lisbeth Nørgaard**, formand, Danske SOSU Skoler  
Telefon: 2479 5245

**Camilla Jørgensen**, social- og sundhedsassistentelev  
Telefon: 2851 9368

**Rasmus Brohave**, youtuber  
RW Production & Management - RW Event Aps   
Telefon: 2042 3078  
Mail: rw@rwproduction.dk

**Rikke Cnota**, elevansvarlig hos FOA Horsens   
Telefon: 4697 1455

**Pernille Benzon**, kommunikationskonsulent, Social- og sundhedsskolen Fredericia-Vejle-Horsens  
Telefon: 2143 2272  
Mail: peb@sosufvh.dk

**Foto 1:**  
Social- og sundhedsassistentelev Camilla Jørgensen viser Rasmus Brohave, hvordan simulationsdukker er en vigtig del af undervisningen, når man skal lære, hvordan man omgås og plejer mennesker, der ikke kan klare hverdagen selv.

**Foto 2:**   
Rasmus Brohave var med på arbejde på Toftebo Plejecenter, hvor han blandt andet fik en snak med en beboer om det med at være afhængig af de ansattes hjælp og pleje.

**Foto 3-4:**  
Arbejdet som SOSU-assistent kan være meget andet end f.eks. personlig pleje og medicinhåndtering – Brohave fik fornøjelsen af en frisk cykeltur sammen med en beboer på Toftebo Plejecenter og mulighed for at spille hollandsk billard.

**Billeder kan downloades via dette link** [[https://we.tl/t-dOFfzNi3ow](https://we.tl/t-asgRAfbV13)](https://we.tl/t-dOFfzNi3ow)

**Video:**  
Elev Camilla Jørgensen fortæller om den undersøgelse, der lå til grund for samarbejdet med Rasmus Brohave - samt om hendes deltagelse i filmen. Videoen kan tilgås her; <https://youtu.be/103W_Ld0zCk> eller downloades via dette link <https://www.jottacloud.com/share/27na6t1egp01>

Pressebillede af Camilla er vedlagt: https://www.jottacloud.com/s/1829c72d094101b4c25b2f35d1afb54e276